Flere kronjuveler er stjålet fra Karl den niendes grav i Strängnäs Domkirke

Tyve har stjålet en kongekrone, et rigsæble samt en dronningekrone fra Karl den niendes grav i Strängnäs Domkirke i Sverige.

Det skriver svensk politi i en pressemeddelelse.

Tirsdag klokken 11.44 fik det svenske politi meddelelsen om, at der var sket et tyveri fra domkirken, og flere person blev i den forbindelse set flygte i en båd fra kajen neden for kirken.

Båden skulle ifølge svenske politi være en mindre motorbåd.

Politiet har arbejdet natten igennem, men indtil videre er der ikke kommet afgørende nyt, lyder det i meddelelsen.

Ifølge det svenske nyhedsbureau TT siger kirkens præst Christofer Lundgren:

- Jeg var ikke selv i kirken, da tyveriet fandt sted, men jeg har forstået det således, at to personer har gjort skade på den sikkerhedsmontre, som de her objekter står i, og de har taget nogle men ikke alle af objekterne med sig.

Karl den niende var konge fra 1604 til 1611 og nåede i den tid at bekrige Danmarks kong Christian den fjerde under Kalmarkrigen.

Da kongen og siden hen hans dronning, Kristina, døde, blev de begravet med deres kroner, som siden er hentet op fra graven og udstillet i glasmontre i domkirken, hvor Christofer Lundgren er præst.